KOMISIJOS SPRENDIMAS
2009 m. liepos 7 d.
kuriuo nustatomas Tarybos reglamento (EB) Nr. 1698/2005 dėl paramos kaimo plėtrai 69 straipsnio 2a dalyje nurodytos sumos metinis paskirstymas valstybėms narėms ir kuriuo iš dalies keičiamas Komisijos sprendimas 2006/636/EB
(pranešta dokumentu Nr. C(2009) 5307)
(2009/545/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2005 m. rugsėjo 20 d. Tarybos reglamentą (EB) Nr. 1698/2005 dėl Europos žemės ūkio fondo kaimo plėtrai (EŽŪFKP) paramos kaimo plėtrai (1), ypač į jo 69 straipsnio 4 dalį,
kadangi:
(1)
Pradėjus galioti naujosioms moduliavimo taisyklėms, nustatytoms 2009 m. sausio 19 d. Tarybos reglamentu (EB) Nr. 73/2009, nustatančiu bendrąsias tiesioginės paramos schemų ūkininkams pagal bendrą žemės ūkio politiką taisykles ir nustatančiu tam tikras paramos schemas ūkininkams (2), Komisijos sprendimas 2006/410/EB (3) pakeistas 2009 m. gegužės 11 d. Komisijos sprendimu 2009/379/EB, kuriuo nustatomos sumos, kurios, remiantis Tarybos reglamentais (EB) Nr. 1782/2003, (EB) Nr. 378/2007, (EB) Nr. 479/2008 ir (EB) Nr. 73/2009, yra skiriamos EŽŪFKP, ir sumos, skiriamos EŽŪGF išlaidoms (4).
(2)
Įgyvendinant susitarimą dėl Europos ekonomikos atkūrimo plano (EEAP) buvo nuspręsta bendras įsipareigojimų asignatavimų sumas 2009 m. ir 2010 m. atitinkamai padidinti 600 mln. EUR ir 420 mln. EUR; todėl Tarybos sprendimas 2006/493/EB (5) buvo iš dalies pakeistas Tarybos sprendimu 2009/434/EB (6). Siekiant užtikrinti nuoseklumą, tokios sumos kiekvienai valstybei narei turėtų būti nustatomos remiantis dabartiniais paskirstymo kriterijais.
(3)
Priėmus Sprendimą 2009/379/EB ir Sprendimą 2009/434/EB, reikėtų pakoreguoti EŽŪFKP skiriamas sumas ir jas pridėti prie metinių Bendrijos paramos kaimo plėtrai paskirstymų.
(4)
Atitinkamai turėtų būti iš dalies pakeistas 2006 m. rugsėjo 12 d. Komisijos sprendimas 2006/636/EB, nustatantis Bendrijos paramos kaimo plėtrai sumų metinį paskirstymą valstybėms narėms 2007 m. sausio 1 d.- 2013 m. gruodžio 31 d. (7),
PRIĖMĖ ŠĮ SPRENDIMĄ:
1 straipsnis
Reglamento (EB) Nr. 1698/2005 69 straipsnio 2a dalyje nurodyta suma paskirstyta šio sprendimo I priede, nurodant atskirais metais kiekvienai valstybei narei tenkančią sumą.
2 straipsnis
Sprendimo 2006/636/EB priedo tekstas pakeičiamas šio sprendimo II priedo tekstu.
3 straipsnis
Šis sprendimas taikomas nuo 2009 finansinių metų pradžios.
4 straipsnis
Šis sprendimas skirtas valstybėms narėms.
Priimta Briuselyje, 2009 m. liepos 7 d.